Maana 92nan: Yesu ye suw lakunun
I ƝƐ bɛ dennin min na yan, a si ye san 12 ye. Yesu de bɛ ka a bolo minɛ. A ba ni a fa de jɔlen bɛ a kɛrɛfɛ. Yala i b’a dɔn mun na u nisɔndiyalen bɛ nin cogo la wa? An ka o lajɛ ɲɔgɔn fɛ.
Dennin fa ye mɔgɔba dɔ de ye min tɔgɔ ye ko Jayirus. A denmuso banana don dɔ la, ka da. Nka, a tun tɛ ka kɛnɛya. A ka bana tun bɛ ka juguya ka taa a fɛ. Jayirus ni a muso jɔrɔla kosɛbɛ, bawo a kɛra i ko u denmuso tun bɛna sa. Den kelenpe min tun bɛ u bolo, o tun ye o dennin ye. O kosɔn a taara Yesu ɲini bawo Yesu ye kabako minnu kɛ, Jayirus tun ye olu komɛn.
Jayirus ye Yesu ye tuma min na, jamaba tun kɛlen bɛ ka a koori. Nka Jayirus tɛmɛna jama cɛ la, k’i bin Yesu senkɔrɔ, k’a deli ko: ‘Ne denmuso bananenba don. Ne b’i deli, na, i ka a kɛnɛya.’ Yesu y’a fɔ Jayirus ye ko a bɛ na.
Ikomi u tun bɛ ka taama ɲɔgɔn fɛ ka taa, mɔgɔw tun bɛ ka ɲɔgɔn digi walisa ka gɛrɛ Yesu la kosɛbɛ. Nka, Yesu sinna k’a jɔ yɔrɔnin kelen, ka ɲininkali kɛ ko: ‘Jɔn de magara ne la?’ Yesu y’a ye ko fanga dɔ bɔra ale la. O kosɔn a y’a dɔn ko mɔgɔ dɔ magara a la. Nka, jɔni tun don? Muso dɔ don min tun man kɛnɛ kabini san 12. A magara Yesu ka fini la dɔrɔn, a kɛnɛyara.
O ko ye Jayirus hakili sigi kosɛbɛ, bawo a y’a ye ko a ka nɔgɔn Yesu bolo ka mɔgɔ kɛnɛya. Nka, mɔgɔ dɔ cira ka na a fɔ Jayirus ye ko: ‘I kana Yesu tɔɔrɔ tun. I denmuso sara.’ Yesu ye o mɛn tuma min na, a ko Jayirus ma: ‘I kana jɔrɔ, a bɛna kɛnɛya.’
U sera tuma min na Jayirus ka so, mɔgɔw tun bɛ ka kule dusukasi bolo. Nka Yesu ko: ‘Aw kana kasi. Den ma sa, a bɛ sunɔgɔ dɔrɔn de la.’ Nka mɔgɔw yɛlɛla Yesu ma. U y’u ɲagaribɔ a la. U tun b’a dɔn ko den sara.
O kɔfɛ, den tun dalen bɛ yɔrɔ min na, Yesu ye den fa ni a ba ani a ka ciden saba ladon a nɔfɛ o yɔrɔ la. Yesu ye den bolo minɛ k’a fɔ ko: ‘I wuli!’ O yɔrɔnin bɛɛ la, den seginna ɲɛnamaya la, i ko i ɲɛ b’a la cogo min na yan. Den wulila ka taama. O ko de ye dennin fa ni a ba nisɔndiya kosɛbɛ nin cogo la.
Nka, nin dennin ma kɛ Yesu ka mɔgɔ fɔlɔ lakununnen ye. Bibulu bɛ kuma mɔgɔ fɔlɔ min kan, o ye muso cɛsalen dɔ denkɛ ye, Nayin dugu kɔnɔ. Kɔfɛ, Yesu ye Lazare fana lakunun. Lazare tun ye Mariyama ni Marti balimakɛ ye. Yesu bɛna mara kɛ tuma min na i n’a fɔ Ala ka masakɛ, a bɛna su caman-caman lana ɲɛnamaya la. Yala o ko tɛ an nisɔndiya wa?
Luka 8:40-56; 7:11-17; Yuhana 11:17-44.
Ɲininkaliw
- Nin ja in kan, dennin fa ye jɔni ye? Mun na cɛ ni a muso jɔrɔla kosɛbɛ?
- Jayirus ye Yesu ye tuma min na, a ye mun kɛ?
- Yesu taatɔ Jayirus ka so, mun kɛra? Yesu ye kuma jumɛn fɔ Jayirus ye sira kan?
- Mɔgɔ minnu tun bɛ Jayirus ka so, mun na olu y’u ɲagaribɔ Yesu la?
- Yesu kɛlen kɔ ka ciden saba ani dennin fa ni a ba ladon a nɔfɛ so kɔnɔ, a ye mun kɛ?
- Yesu ye su jumɛn wɛrɛ lakunun? O bɛ mun jira?
Ɲininkali wɛrɛw
- I ka Luka 8:40-56 kalan.
Yesu y’a jira cogo di ko a bɛ hinɛ ani ko a ye hakilitigi ye muso fan fɛ, jolibɔbana tun bɛ min na? Krecɛn minnu ye maakɔrɔw ye bi, olu bɛ se ka mun kalan o ko fɛ? (Luka 8:43, 44, 47, 48; Lev. 15:25-27; Mat. 9:12, 13; Kol. 3:12-14)
- I ka Luka 7:11-17 kalan.
Mun na mɔgɔ minnu diyanyemɔgɔw sara, olu bɛ dususaaloba sɔrɔ Yesu ka kuma fɔlen na Nayin muso cɛsalen ye? (Luka 7:13; 2 Kɔr. 1:3, 4; Heb. 4:15)
- I ka Yuhana 11:17-44 kalan.
Yesu y’a jira cogo jumɛn na ko a bɛnnen don mɔgɔ dusu ka kasi i diyanyemɔgɔ dɔ ka saya la? (Yuhana 11:33-36, 38; 2 Sam. 18:33; 19:1-4)
dyu_Latn bam_Latn bam_Latn bam_Latn bam_Latn dyu_Latn bam_Latn bam_Latn bam_Latn cjk_Latn bam_Latn bam_Latn dyu_Latn dyu_Latn bam_Latn bam_Latn bam_Latn bam_Latn dyu_Latn dyu_Latn dyu_Latn dyu_Latn dyu_Latn bam_Latn